钦定古今图书集成/明伦汇编/宫闱典/第002卷 > 北魏
## 钦定古今图书集成/明伦汇编/宫闱典/第002卷 > 北魏

### 高祖始改定内官之制

按《魏书高祖本纪》，不载。　按《皇后传》叙，“汉因秦制，帝
之祖母曰太皇太后，母曰皇太后，妃曰皇后，馀则多
称夫人”，随世增损，非如《周礼》有夫人、嫔妇、御妻之定
数焉。魏晋相因，时有升降，前史言之具矣。魏氏王业
之兆，虽始于神元，至于昭成之前，世崇俭质，妃嫱嫔
御，率多阙焉，惟以次第为称。而章、平、思、昭、穆、惠、炀、烈
八帝，妃后无闻。太祖追尊祖妣，皆从帝谥为皇后，始
立中宫，馀妾或称夫人，多少无限，然皆有品次。世祖
稍增左右昭仪及贵人椒房，中式数等，后庭渐已多
矣。又《魏故事》，将立皇后，必令手铸金人，以成者为吉，
不成则不得立也。又世祖及高宗缘保母劬劳之恩，
并极尊崇之义，虽事乖典礼，而观过知仁。高祖改定
内官，左右昭仪位视大司马，三夫人视三公，三嫔视
三卿，六嫔视六卿，世妇视中大夫，御女视元士。后置
女职以典内事，内司视尚书令，仆作司大监、女侍中，
三官视二品监女尚书、美人、女史、女贤人、书史、书女、
小书女，五官视三品，中才人、供人、中使、女生才人、恭
使宫人视四品，春衣、女酒、女飨、女食。奚官女奴，视五
品。